BMW 7. seeria (E23)

BMW E23 oli BMW 7. seeria esimene põlvkond. Autosid valmistati 10 aasta jooksul 1977–1986. Tegu oli suure tagaveolise sedaankerega luksusautoga, mis oli varustatud R6 bensiinimootoritega ning mis oli mõeldud asendama BMW E3 (tuntud ka kui BMW New Six) seeria sedaani. Esimene 7. seeria BMW sai järglase juba 1986. aastal kui hakati tootma E23 järglast E32, aga Põhja-Ameerika turul müüdi E23 veel ka 1987. aastal.

Disain ja lisad

Kõik seitsmenda seeria E23-d olid 12-klapiliste 6-silindriliste M30-tüüpi mootoritega, mida oldi eelnevalt kasutatud ka E3-l ja E9-l. Põhiliselt oli E23 varustatud sissepritsega mootoriga, kuid 728 ja 730 olid saadaval ka Solexi karburaatoriga 1979. aastani, mil ka need asendati sissepritsega. Esimestel sissepritsega mudelitel oli Boschi L-jetronic süsteem (elektrooniline analoogsissepritse), aga hiljem kasutati digitaalset Bosch Motronic süsteemi.

Oma aja kohta oli E23 tehnika viimane sõna - auto teavitas juhti võimalikest tehnilistest vigadest ning andis teada, millal on aeg teenindusse minna. E23-s oli ka kliimaseade. Pardaarvuti ja ABS-pidurid olid esialgu valikulised lisad, kuid hiljem juba kõigil autodel. Valikulisteks lisadeks olid ka nahkpolster, puitdekoor, elektriliselt liigutatavad istmed, istmesoojendus ning elektrilised aknatõstukid ja peeglid. Hilisematele mudelitele pandi ka juhi turvapadi. Saadaval oli nii nelja- ja viiekäiguline manuaalkäigukast (sõltuvalt aastast), kui ka kolme- ja neljakäiguline automaatkäigukast.

1983. aasta mudeliuuenduse (autod alates 1982. aasta september) käigus muudeti auto nii "nina" (neerukujuline iluvõre, spoiler, kaitseraud jne) kui ka armatuurlauda ning tekkis uus lisapakett, mida pakuti Ühendkuningriigis. 735i sai Motronic 3430 cm3 mootori ja muudetud esivedrustuse ning veel palju väikseid muutusi.

Mudelid

Müügile tulles 1977. aastal olid saadaval 728 (26. mai 1977 seisuga 29300 DEMi), 730 (33600 DEMi) ja 733i (38600 DEMi). Automaatkast lisas hinnale 1580 DEMi. Võrdluseks maksis eelkäija E3 21. märts 1977 seisuga 2500 25450 DEMi, 2.8L 29550, 3.0S 30400, 3.0L 32550 ja 3.0Si 33200 DEMi.

1979. aasta augustis mudeliuuenduse käigus karburaatormootorid kadusid ja tulid uued mootorid koos uute mudelitähistega. 29. august 1979 seisuga maksis 728i 33700 DEMI, 732i 37700 DEMI, 735i 43750 DEMi ja 745i (ainult automaatkastiga) 52000 DEMi.

Viimastest autodest maksid 2. september 1985 seisuga 728i 45950 DEMi, 732i 51050 ja 735i 57650 DEMi, 745i 67950 DEMi.

USA ja Jaapani turul müüdi mudeleid 733i, 735i ja L7. Müügile tulles 1978. mudeliaastal maksis 733i 21365 dollarit. See kasutas sama mootorit mis Euroopa mudel, kuid kohustusliku katalüsaatori tõttu oli võimsus vaid 180 hj. 1985. aastal vahetas 733i välja 735i (36 880 dollarit). Seegi kasutas sama mootorit mis Euroopa variant, kuid kohustusliku katalüsaatori tõttu oli võimsus taaskord väiksem - 185 hj. 1986. aastal tuli müügile ka mudel L7, mis maksis 42 950 dollarit 735i 38 280 vastu. L7 oli veel luksuslikum, sel olid standardis nahksisu, elektriline klaaskatus ja juhi turvapadi. Viimasel, 1987. mudeliaastal maksis 735i 42 475 ja L7 46 675 dollarit.

725i toodeti ainult eritellimusel Lääne-Saksamaa valitsusasutuste jaoks, kuna valitsusametnikud ei tohtinud omada autosid suurema kui 2,5-liitrise mootoriga.

Kuulduste järgi plaaniti E23 jaoks disainida ka uus V12-mootor, kuid 1979/1980. aasta naftakriisi tõttu sellest plaanist loobuti. Lisaks planeeriti kasutada ka Porsche 928 V8-mootorit, kuid lõpuks otsustati siiski Porschega koostööd mitte teha, kuna testimise käigus selgus, et Porsche 240-hobujõuline mootor ei olnud palju võimsam, küll aga palju vähem elastsem kui BMW enda kuuesilindrised.

Erimudelid

BMW 745i oli eriliselt suure võimsusega, mida müüdi Euroopas vasakpoolse rooliga aastatel 1979–1986. Sellel oli 3,2-liitrine M30-tüüpi (M102) 6-silindriline turbolaaduriga mootor, mis arendas 185 kW / 252 hj. Mudelinimi tulenes toonasest arvamusest, et turbolaaduriga mootorid on vabalthingavatest 1,4 korda võimsamad, seega olnuks 3205 cm3 turbolaaduriga mootor võrdeline umbes 4487 cm3 vabalthingavaga. 1982. aastal asendati see 3,4-liitrise M106 mootoriga, mille võimsusnäitaja aga jäi samaks seoses väiksema ülelaaderõhuga. 745i oli saadaval ainult automaatkastiga - M102 kasutas kolmekäigulist ZF 3HP22, M106 neljakäigulist ZF 4HP22.

745i polnud võimalik toota parempoolse rooliga, kuna turbolaadur asus mootoriruumi parempoolses otsas, mistõttu LAV turu jaoks kasutati 745i-l vabalthingavat M88/3 mootorit (286 hj), mida kasutasid ka E24 M635CSi ja E28 M5. Kokku toodeti neid 192 tükki, millest 17 (8.85%) olid viiekäigulise manuaalkastiga. BMW LAV osakond osales ühe 745i'ga ka Lõuna-Aafrika sedaanautode meistrivõistlusel (South African Modified Saloon Car Championship) A-klassis, 1985. aastal võitis Tony Viana 745i-ga meistritiitli.

Viited

Välislingid 
 

7._seeria_(E23)
Sõiduautomudelid
Luksusautod